钦定古今图书集成/历象汇编/乾象典/第070卷 > 坤舆图说 > 《云从龙赋》张随
## 钦定古今图书集成/历象汇编/乾象典/第070卷 > 坤舆图说 > 《云从龙赋》张随

山川之气曰“云”，寂尔虚无，倏尔韬映。虽无心而既出，
终有感而协庆。鳞虫之长曰“龙”，道符于神，德合于圣。
时变化而无极，在阴阳而应令。是知云为佐，龙为主。
龙无云不可以陟烟霄，云无龙不可以降时雨。始霭
霭于山泽，俄骙骙于天宇。有若鱼水相须，君臣夹辅
而已。原夫或跃在泉，道契元默，未始出岫，时有通塞。
及夫顺天地之功，赞生成之德，吟空山而奋扬其状，
触幽石而蓊勃其色，然后蹈乎寥廓，自彼南北，何往
而不济？何施而不得？润万物岂待崇朝，控千里才逾
瞬息。故曰“气感则应，有开必先。”臣良而圣主垂拱，云起而飞龙在天。以类相从，罕闻不合，惟后作乂，孰曰
非贤。是以殷丁得其傅说，吉甫佐于周宣，品物咸泰，
寰海晏然，则云龙之义明矣，君臣之道一焉。于以辨
物理，于以通人伦，“运有智兮事有因，如羽翼之相假，
同股肱之相亲”，则当今得贤共理，岂不冠前代之君
臣。